Uthi uvuk’ ekuseni, wadobh’ umthanyelo, wakhwinc’ izidwaba wathanyel’ izibi, ulungis’ indlu ohlala kuyo, uvumbulule igundwane elifileyo. Kuthi hatsha! Ubuso buguquke lengqond’ ilibale kancane ngalokho okwenzayo.
Kusenjalo, ungananz’ iphung’ eseligcwel’ indlu yonke, uqhubeke ngomsebenzi wakho. Uguduz’ okuguduzwayo, lokuthintithwayo kuthintithwe, zibuthelelwe ndawonye izibi. Manje sezijuluka iz’thukuthuku sokusetshenziwe okwamagama, bese uqala ukukhangelisisa izibi zakho. Nant’ ibhokisi lomantshisi!!!
Usathwele ibhokisi lakho, uthi jeqe kuleliya jiko ubone abafana bexoxa, kutsh’ izindaba zokweq’ imiduli ngesikhathi sesikolo besiyathiya ezifudlaneni. Uhugwe yil’ ingxoxo, uhlengezele ngokukwehleleyo. Emanzini amnyama, esiziben’ esithe cwaka, esimanz’ eqand’ okwekhala lenja, ungawathint’ usal’ ungumhlanga.
Nxa kubekuhle izolo, xoxa ngakho, uziqhenye ngakho, kodwa ungaphil’ izolo okwempilo yakho yonke.
Sesizwile ngalokho oke wakwenza, siyayibona lemifanekiso, mhlawumbe lezilobo zembali yakho, kodwa akusi mbali esigcinayo, kuyilokhu esikwenza namhlanje!
Izinti ebezikubhokisi bezingamandl’ akh’ okulumathis’ izibane kukhany’ emnyameni, ubas’ umlil’ ukuvikele kuzinanakazan’ ezingakulimaza, ubuy’ ukuphekele ezifel’ emlonyeni. Ubukhomba ngophakathi, kodwa lawo mazolo sewile, lamalub’ ebehlakaniphile seqal’ ukuwohloka. Akukusiz’ ukubhajwa njengemot’ esiphelelwe ngumhluzi, kuzakubulala okuyinto lokho.